Trinità della Cava
Trinità della Cava (latinski: Abbatia Territorialis Sanctissimae Trinitatis Cavensis) ili Badia di Cava je benediktinska opatija u Salernskoj provinciji na jugozapadu Italije, pored grada Cave de' Tirreni. Trinità leži u kanjonu u brdima kod sela Corpo di Cave.

Historija 
Prema predanju opatiju je osnovao 980. salernski plemić Alferio Pappacarbone (kasniji sv. Alferius), nakon što je postao redovnik opatije Cluny. Međutim, postoje podatci da se to dogodilo 1011. godine. Papa Urban II je opatiji sv. Trojstva darovao brojne povlastice i odmah je zajedno s okolicom podvrgnuo Svetoj Stolici. Papa Bonifacije IX je 1394. uzdigao opatiju u rang biskupije (Abbatia Territorialis), ali kad je 1513. papa Lav X uzdigao nedaleki grad Cava de' Tirreni u rang biskupije, pala je važnost opatije jer njen opat više nije bio nadležan za grad. Otprilike u isto vrijeme redovnike iz Clunyja zamijenili su redovnici iz Monte Cassina. Opatijska crkva je poznata po svojim orguljama.

Većina opatijskih građevina je restaurirana i modernizirana 1796. godine, tako da su iz starijih razdoblja preostali jedino gotički klaustri. Opatija Trinità della Cava ima bogate arhive koji čuvaju pergamente iz 8. vijeka, i biblioteku s brojnim vrijednim manuskriptima, uključujući Vizigotsku Bibliju iz 7. vijeka i langobardski zakonik iz 11. vijeka. Četiri prva opata opatije, Alferius, Leo, Petrus i Constabilis, 1893. su kanonizirana.

Trinità della Cava kao biskupija danas ima 18 parohija sa 68 svećenika i 28.000 vjernika. Opatija Trinità della Cava ima muzej i galeriju slika, i sjedište je nacionalne obrazovne ustanove koju vode benediktinci.

Izvori

Vanjske veze 
 
 La Badia di Cava 

Samostani u Italiji
Barokna arhitektura
Građevine u Cavi de' Tirreni